Chris Nwabueze Ngige an haife shi a 8 ga watan Agusta 1952. Shine Ministan kwadago da samar da ayyukan yi (Najeriya), wanda aka nada don yin wa'adi biyu a karkashin gwamnatin Shugaba Muhammadu Buhari. An zabe shi dan majalisar dattawa mai wakiltar mazabar Anambra ta tsakiya a watan Afrilun 2011. Ya yi gwamnan jihar Anambara  a Nijeriya daga Mayu 2003 zuwa Maris 2006 a karkashin Jam’iyyar PDP. Chris Ngige a yanzu haka dan jam’iyyar All Progressives Congress (APC) ne. Ngige likita ne ta hanyar sana'a, Ngige ya kammala karatu daga Jami'ar Nijeriya-Nsukka a 1979. Nan da nan Chris ya shiga aikin farar hula, yana aiki a Majalisar Dokoki ta kasa da kuma dakunan shan magani na gidan gwamnati a lokuta daban-daban. Ya yi ritaya a 1998 a matsayin mataimakin darakta a Ma’aikatar lafiya ta tarayya. Dokta Chris Nwabueze Ngige ya shiga siyasa, inda ya zama memba na Jam’iyyar PDP. A shekarar 1999, ya kasance Mataimakin Sakatare na Kasa da Sakataren Zonal na Jam'iyyar PDP a shiyyar Kudu maso Gabashin Najeriya. A 2003, an zabe shi gwamnan jihar Anambra a cikin yanayi mai cike da cece-kuce.